Komisijos reglamentas (EB) Nr. 703/2001
2001 m. balandžio 6 d.
nustatantis augalų apsaugos produktų veikliąsias medžiagas, kurios turi būti įvertintos vykdant darbų programos, minimos Tarybos direktyvos 91/414/EEB 8 straipsnio 2 dalyje, antrąjį etapą ir tikslinantis valstybių narių, paskirtų pranešėjomis dėl šių medžiagų, sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/21/EB [2],
atsižvelgdama į 2000 m. vasario 28 d. Komisijos reglamentą (EB) Nr. 451/2000, nustatantį išsamias darbų programos, minėtos Tarybos direktyvos 91/414/EEB 8 straipsnio 2 dalyje, antrojo ir trečiojo etapų įgyvendinimo taisykles [3], ypač į jo 5 straipsnio 2 ir 6 dalį,
kadangi:
(1) Iš gamintojų, norinčių užsitikrinti, kad veikliosios medžiagos, kurios 1993 m. liepos 26 d. jau buvo rinkoje ir kurios yra įtrauktos į Reglamento (EB) Nr. 451/2000 I priedą, būtų įtrauktos į Direktyvos 91/414/EEB I priedą, buvo paprašyta iki 2000 m. rugpjūčio 31 d. apie šį norą pranešti atitinkamai valstybei narei pranešėjai.
(2) Valstybės narės pranešėjos Komisijai pranešė, ar tokie pranešimai atitiko priimtinumo kriterijus, nurodytus Reglamento (EB) Nr. 451/2000 V priedo 1 dalyje, kaip reikalaujama to reglamento 5 straipsnio 1 dalyje.
(3) Komisija kartu su Augalų sveikatos nuolatiniu komitetu darė papildomą šių pranešimų ekspertizę, norėdama nustatyti, ar valstybės narės juos gavo iki nurodyto termino ir ar jie atitinka priimtinumo kriterijus.
(4) Dėl tos priežasties turėtų būti priimtas sprendimas, nustatantis veikliąsias medžiagas, kurios turi būti įvertintos pagal reglamentą, ir asmenis, įgaliotus pranešti apie šias veikliąsias medžiagas.
(5) Reglamento (EB) Nr. 451/2000 4 straipsnio 1 dalyje ir I priede yra paskirtos valstybės narės pranešėjos antrajam darbų programos, numatytos Direktyvos 91/414/EEB 8 straipsnio 2 dalyje, etapui. Atsižvelgiant į tam tikrus neatitikimus, išryškėjusius nagrinėjant prašymus įtraukti į I priedą, kai kurių veikliųjų medžiagų nagrinėjimas turėtų būti patikėtas kitoms valstybėms narėms pranešėjoms.
(6) Siekiant užtikrinti, kad pagal Direktyvos 91/414/EEB 8 straipsnio 2 dalį reikalaujama ekspertizė galėtų būti baigta laiku, turėtų būti nustatytas terminas, iki kurio valstybei narei pranešėjai turi būti pateiktas dokumentų rinkinys ir kita techninė bei mokslo informacija, reikalaujama pagal Reglamentą (EB) Nr. 451/2000.
(7) Siekiant užtikrinti galimybę pateikti bendrus dokumentų rinkinius, turėtų būti skelbiami pavadinimai ir adresai gamintojų, pateikusių pranešimą, atitinkantį pirma minėtus reikalavimus.
(8) Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Veikliųjų medžiagų, kurios bus įvertintos pagal Reglamentą (EEB) Nr. 451/2000, sąrašas pateikiamas šio reglamento I priedo lentelės A skiltyje.
2. Valstybė narė, paskirta valstybe nare pranešėja kiekvienai 1 dalyje minimai medžiagai, nurodoma I priedo B skiltyje šalia atitinkamos veikliosios medžiagos.
3. Gamintojai, laiku pateikę pranešimą pagal Reglamento (EEB) Nr. 451/2000 4 straipsnio 2 dalį, yra išvardyti šio reglamento I priedo C skiltyje šalia atitinkamos veikliosios medžiagos, nurodant jų trijų raidžių kodą. Kiekvieną kodą atitinkančių gamintojų pavadinimai ir adresai pateikiami šio reglamento II priede.
2 straipsnis
Paskutinė data, nurodyta Reglamento (EB) Nr. 451/2000 5 straipsnio 4 dalies c punkte, iki kurios valstybei narei pranešėjai galima įteikti dokumentų rinkinį ir kitą atitinkamą informaciją, yra 2002 m. balandžio 30 d.
3 straipsnis
Šis reglamentas įsigalioja 2001 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. balandžio 6 d.